Lars Aasgard

**Lars Amandus Aasgard** (1907–1984) var en Kristelig Folkeparti-politiker fra Lindås som var stortingsrepresentant for Hordaland i to perioder 1961–69 og ordfører i Lindås 1951–63.

Utenom politikken var Lars Aasgard disponent for Aasgard møbelfabrikk som han og broren Olav Aasgard hadde etablert i 1930. Han var utdannet møbelsnekker fra Haus Trearbeidsskule 1922 og Statens Husindustriskole 1924–1925. Fram til han startet møbelfabrikken i 1930, arbeidet han innen jordbruk og fiske.

## Politisk arbeid
Han var varaordfører i Lindås fra 1947 til 1951 og ordfører fra 1952 til 1963. Alt mens han var ordfører, ble han valgt som vararepresentant til Stortinget i 1953 og 1957. I 1961 ble han fast representant for Kr.F. sammen med Torstein Kvamme, og han ble gjenvalgt i 1965, også da fikk Kr.F. to representanter og han var sammen med Sverre L. Mo i denne perioden. I sin første periode på Stortinget var Lars Aasgard medlem av Justiskomiteen, i andre periode ble han medlem av Industrikomiteen.

Alt før han kom inn i Lindås kommunestyre, hadde Lars Aasgard fått verv i lokalpolitikken. I 1932 ble han formann i likningsnemnda i kommunen, og da han i 1933 ble medlem av kommunestyret, ble han også formann i fabrikktilsynet og vegnemnda. Derfra var ikke veien lang til å bli formann i nemnda for bygging av Alversund bru 1948–1954, da var han også blitt ordfører i kommunen. På denne tiden var ordførerne medlemmer av fylkestinget, så han fikk flere verv på fylkesnivå fra 1956, blant annet som medlem av Arbeids- og tiltaksnemnda fra 1956–1962 og som medlem av styret for Hordaland sjukehusnemnd 1956–1962. I 1957 ble han medlem av Bestyrelsen for Norges Bank, avdeling Bergen, fra 1972 til 1981 var han formann i dette styret. 

Lars Aasgard hadde også en stor interesse for skole og utdanning og var formann i gymnasnemnda for Nordhordland 1963–1967 og i samme periode også formann i styret for Nordhordlands interkommunale realskule 1963–1967. I 20 år fra 1959 var han styreformann for Nordhordland Folkehøgskule og i samme periode var han formann i rådet og nestformann i styret for Kongshaug folkehøgskole. Selv etter at han ble pensjonist, var han formann i plan- og byggjenemnd for Knarvik barnehage 1979–1981.

## Kristelig engasjement
I fritiden var Lars Aasgard et svært mye med i kirkelig og kristelig arbeid. I 1932–1933 gikk han på Det Vestlandske Indremisjonsforbunds bibelskole i Bergen og var siden fritidsforkynner i nærområdet hele livet. Det var særlig Norsk Luthersk Misjonssamband og Den indre Sjømannsmisjon som fikk nyte godt av hans engasjement. Han var formann i styret for Lindås og Masfjorden Kinamisjonslag 1939–1944 og formann i Bergen krins av Norsk Luthersk Misjonssamband 1956–1961 og  Nordhordland Misjonssamband 1978–1982. Etter krigen engasjerte han seg også sterkt i Den indre Sjømannsmisjon, først i Bergen krets, der han var kretsformann i to perioder, siden i organisasjonens landsstyre, hvor han var medlem fra 1958 og landsstyreformann fra 1970 til 1979.

Han var også engasjert i Myking sokneråd, hvor han var formann fra 1952 til 1963, og fra 1981 til sin død var han formann i komiteen som arbeidet for å skaffe nytt orgel til Myking kyrkje.

## Utmerkelser
* Deltakermedaljen 1940
* Kongens fortjenstmedalje i gull 1973

## Referanser




## Eksterne lenker
*